Predkladacia správa

Na pozvanie prezidenta Spojených štátov amerických Georgea W. Busha sa v dňoch 12.-14. marca 2006 uskutočnila oficiálna návšteva predsedu vlády Slovenskej republiky Mikuláša Dzurindu v Spojených štátoch amerických v nadväznosti na návštevu, ktorú uskutočnil prezident USA George W. Bush v SR vo februári 2005. 

	Počas návštevy sa uskutočnili rokovania predsedu vlády SR M. Dzurindu s prezidentom Spojených štátov amerických G. W. Bushom v Oválnej pracovni Bieleho domu, za účasti o.i. zastupujúceho predsedu NR SR Bélu Bugára a ministra zahraničných vecí SR Eduarda Kukana, ako aj stretnutie s predsedom Zahraničného výboru Senátu USA R. Lugarom. Predseda vlády SR s delegáciou tiež navštívil George Washington University Medical Center a zúčastnil sa na slávnostnej recepcii na Veľvyslanectve SR vo Washingtone.

	Obsahom rokovaní s americkými partnermi boli predovšetkým otázky spolupráce oboch krajín v politickej, ekonomickej, vedeckej a kultúrnej oblasti, vízová otázka, rozvoj znalostnej ekonomiky a aktuálne medzinárodno-politické otázky (Ukrajina, Bielorusko, vzťahy EÚ-USA, Západný Balkán).

	Predsedu vlády na ceste sprevádzala aj skupina popredných slovenských vedcov, ktorí absolvovali samostatný program – návštevu National Science Foundation a George Washington University Medical Center, kde pre nich americkí partneri pripravili prednášky a diskusie na témy podpory, financovania a prepojenia vedy s praxou.

Oficiálna návšteva predsedu vlády SR M. Dzurindu v USA potvrdila veľmi dobré partnerské a spojenecké vzťahy medzi oboma krajinami, pričom zo strany amerických predstaviteľov boli vysoko ocenené reformné procesy na Slovensku.  Návšteva bola tiež významným podnetom na rozvoj spolupráce v oblasti vedy a vzdelávania.